Document ID: 32008D0414

KOMISIJAS LĒMUMS
(2008. gada 26. maijs)
par Kopienas finansiālo atbalstu mutes un nagu sērgas apkarošanas pasākumiem Kiprā 2007. gadā
(izziņots ar dokumenta numuru K(2008) 1974)
(Autentisks ir vienīgi teksts grieķu valodā)
(2008/414/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 11. panta 4. punktu,
tā kā:
(1)
Kiprā 2007. gadā uzliesmoja mutes un nagu sērga. Šī slimība nopietni apdraud Kopienas ganāmpulkus.
(2)
Lai novērstu slimības izplatīšanos un iespējami ātri palīdzētu to izskaust, atbilstīgi Lēmumam 90/424/EEK Kopienai finansiāli jāpiedalās to attiecināmo izdevumu segšanā, kas dalībvalstij radušies saistībā ar veiktajiem šīs slimības apkarošanas pasākumiem.
(3)
Uz Kopienas finansiālo atbalstu, kas ieguldīts mutes un nagu sērgas apkarošanas pasākumos, attiecina noteikumus, kas izklāstīti Komisijas 2005. gada 28. februāra Regulā (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (2).
(4)
Kipra 2008. gada 7. janvārī iesniedza pēdējo aptuveno aprēķinu izmaksām, kas radušās izskaužot slimību.
(5)
Kipras iestādes ir pilnībā izpildījušas Padomes Lēmuma 90/424/EEK 11. panta 2. punktā un Regulas (EK) Nr. 349/2005 6. pantā paredzētās tehniskās un administratīvās prasības.
(6)
Kopienas finansiālais atbalsts jāizmaksā ar noteikumu, ka plānotie pasākumi ir faktiski veikti un ka attiecīgās iestādes noteiktajā termiņā sniedz visu vajadzīgo informāciju.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais atbalsts
1. Kopiena var piešķirt finansiālu atbalstu Kiprai, lai segtu šīs dalībvalsts izmaksas, kas radušās, veicot Lēmuma 90/424/EEK 11. panta 4. punkta a) apakšpunkta i) līdz iv) daļā un b) apakšpunktā minētos mutes un nagu sērgas apkarošanas pasākumus 2007. gadā.
2. Kopienas finansiālais atbalsts ir 60 % no attiecināmajiem izdevumiem, kas minēti 1. pantā. To izmaksā saskaņā ar Regulā (EK) Nr. 349/2005 paredzētajiem nosacījumiem.
2. pants
Maksāšanas kārtība
Pirmo maksājumu EUR 185 000 apmērā izmaksā kā daļu no 1. pantā paredzētā Kopienas finansiālā atbalsta.
3. pants
Adresāts
Šis lēmums ir adresēts Kipras Republikai.
Briselē, 2008. gada 26. maijā

Labels: 18
15
6